Balticconnector

Balticconnector on kahesuunaline maagaasi torujuhe Soome ja Eesti vahel. Balticconnector ühendab Eesti ja Soome gaasivõrgud ning annab Soomele ligipääsu Inčukalnsi gaasihoidlale Lätis. Gaasijuhtme operaatorid on Gasgrid Finland ning Elering.

Balticconnectori merealuse osa pikkus Paldiskist Eestis kuni Ingåni Soomes on 77 km. 500-millimeetrise nominaalläbimõõduga ja kuni 80-baarise survega toru läbilaskevõime on 7,2 miljonit kuupmeetrit gaasi ööpäevas ehk 0,3 miljonit kuupmeetrit gaasi tunnis. Balticconnectori maapealse osa pikkus Eesti maismaal Kiilist Paldiskini on 55 km ning Soomes Ingåst Siuntioni 21 km.

Projekti algatas Soome maagaasi ettevõte Gasum koostöös Eesti Gaasiga. Pärast Euroopa Liidu kolmanda energiapaketi rakendumist vahetas Eesti Gaasi endine tütarettevõte EG Võrguteenus viimase projektist välja. Balticconnector tagab maagaasiga varustatuse Soome lahe mõlemal kaldal – Eestis ja Soomes. Lisaks võimaldab ülekandetoru piirkondliku veeldatud gaasi terminali ehitust kas Ingås (Finngulf LNG projekt) või Paldiskis (Balti Gaasi projekt).

Balticconnector avati 11. detsembril 2019.

Toru kahjustamine 2023. aastal
8. oktoobri 2023 öösel langes rõhk merealuses torus ning Eesti ja Soome süsteemihaldurid sulgesid gaasivoo. 10. oktoobril teatas Soome piirivalve, et Balticconnectoril on Soome majandusvetes 60 m sügavusel leke ning tegu on väljastpoolt tekitatud mehhaanilise kahjustusega. Viiteid võimalikule plahvatusele ei olnud. Ka Eesti ja Soome seismoloogid polnud Soome lahes plahvatusi tuvastanud. Soome Keskkriminaalpolitsei sõnul hakati gaasitoru juhtumit uurima tahtliku kahjutekitamisena. Samal öösel oli Eesti majandusvetes katkenud ka Eesti ja Soome vaheline Elisa Eesti andmesidekaabel ning eelnenud päeval sai Hiiumaast 50 km Rootsi suunas kahjustusi Eesti ja Rootsi vaheline sidekaabel. Norra seismoloogiline keskus Norsar tuvastas 8. oktoobri ööl kell 1.20 Balticconnectori juures värina, mis polnud maavärin, vaid võimalik plahvatus või ankru löök vastu toru. Eesti Mereväe ülema Jüri Saska sõnul tundus Balticconnectori kahjustusi vaadates, et toru oleks justkui külje pealt rebitud.

Balticconnectori lekke põhjuste otsimisel sattus tähelepanu alla 6.–8. oktoobril gaasitoru lähistel ankrus seisnud Venemaa kaubalaev SVG Flot, mille omaniku esindaja sõnul ootas laev seal halva ilma möödumist. Selgitust kommenteerinud Soome merekapten ja atmosfääriteaduste doktorant Mikko Heikkilä pidas seda usutavaks.

Aegadel, mil Eesti–Rootsi sidekaabel ja Balticconnectori toru kahjustada said, sõitsid sealt üle Peterburi suunduv Hongkongi lipu all seilav konteinerlaev Newnew Polar Bear ja Venemaa tuumakaubalaev Sevmorput. Seejuures vähendas konteinerlaev enne gaasitoru ületamist ajutiselt kiirust. Eesti Meremeeste Sõltumatu Ametiühingu esimehe Jüri Lemberi arvates polnud kiiruse vähenemine, mis võis tuleneda nii lainetuse aktiivsuse muutumisest kui inimeste tehtud otsusest, märkimisväärne ja ka sel kiirusel poleks võimalik ankrut lohistada, sest kett katkeks.

9. oktoobril Peterburi jõudnud ja seal sildunud konteinerlaevast tehtud fotol on näha, et selle ankrukett oli vette lastud, mida sildumise ajal tavaliselt ei tehta. 22. oktoobril jagas Soome rahvusringhääling Yle laevast tehtud pilti, mille tõepärasust polnud kinnitatud, kuid millelt on näha, et Newnew Polar Bearil puudub vasak ankur. Soome keskkriminaalpolitsei teatas 24. oktoobril, et tõstsid merest suure katkise ankru, millega gaasitoru suure tõenäosusega lõhutigi. Veealustelt piltidelt tuvastati ka läänest itta üle gaasitoru suunduv pikk lohistusjälg. Ühtlasi teatas Soome politsei, et Venemaa laeva uurimine pole enam põhifookuses. Politsei katsed Hongkongis registreeritud konteinerlaevaga ühendust võtta olid ebaõnnestunud. Soome välisminister Elina Valtonen ütles, et Hiina võimud avaldasid koostöövalmidust gaasitoru lõhkumise uurimiseks.

Viited

Välislingid
 Jesse Mäntysalo. KRP löysi merestä painavan esineen, joka saattoi rikkoa kaasuputken – kiinalaisen aluksen liikkeitä tutkitaan. Yle, 20. oktoober 2023

Eesti energeetika
Gaasijuhtmed
Soome
Eesti-Soome suhted